**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI**

 **„DĖL BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJŲ MOKĖJIMO IR PERMOKĖTŲ KOMPENSACIJŲ GRĄŽINIMO TVARKOS APRAŠO PATVIRTINIMO“**

**1. Sprendimo projekto esmė, tikslai ir uždaviniai.**

 Šiuo sprendimo projektu siekiama įgyvendinti Lietuvos Respublikos paramos būstui įsigyti ar išsinuomoti įstatymo (toliau – Įstatymas) 17 straipsnio 4 dalyje savivaldybių tarybų kompetencijai priskirtą pareigą nustatyti (patvirtinti) būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarką.

**2. Projekto rengimo priežastys ir kuo remiantis parengtas sprendimo projektas.**

 Iki Įstatymo įsigaliojimo 2019 m. rugsėjo 1 d., sprendžiant būsto nuomos ar išperkamosios būsto nuomos mokesčio dalies kompensacijų mokėjimo klausimus buvo vadovaujamasi Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašu (toliau-Tvarkos aprašu), patvirtintu Klaipėdos miesto savivaldybės tarybos 2015 m. liepos 10 d. sprendimu Nr. T2-150. Vadovaujantis nurodytu Tvarkos aprašu iki šiol buvo rengiami sprendimai dėl siūlymų pasinaudoti būsto nuomos mokesčio dalies kompensacija, jų skyrimo ir mokėjimo asmenims ir šeimoms, turintiems teisę į paramą būstui išsinuomoti.

Įstatyme, įsigaliojusiame nuo 2019 m. rugsėjo 1 d. numatyti pakeitimai šiais būsto nuomos ar išperkamosios būsto nuomos mokesčių dalies kompensacijų mokėjimo klausimais:

2.1.būsto išperkamosios nuomos mokesčio dalies kompensacijos mokėjimas priskirtas prie paramos būstui įsigyti formų;

2.2. asmenys ir šeimos, teikiantys prašymus įrašyti į eilę socialinio būsto nuomai ir atitinkantys Įstatymo reikalavimus šiai paramai gauti, siunčiamuose jiems pranešimuose apie įrašymą į eilę yra informuojami apie galimybę pasinaudoti būsto nuomos ar išperkamosios būsto nuomos mokesčio dalies kompensacija;

2.3. gaunantys būsto nuomos mokesčio dalies kompensacijas asmenys ir šeimos iš eilės socialinio būsto nuomai neišbraukiami;

2.4. asmenys ir šeimos, kurių Gyventojų turto deklaravimo įstatymo nustatyta tvarka deklaruoto turto ir gautų pajamų dydžiai viršija Įstatyme nustatytus pajamų ir turto dydžius teisei į paramą būstui išsinuomoti ir atitinka Įstatymo 11 straipsnio 2 dalyje nurodytuosius, gali iš karto teikti prašymus Savivaldybei skirti jiems būsto nuomos mokesčio dalies kompensaciją, jei jie ne trumpesniam, nei vienų metų terminui yra sudarę būsto, nuosavybės teise priklausančio fiziniams ar juridiniams asmenims (išskyrus savivaldybę), nuomos sutartį, kuri yra įregistruota Nekilnojamojo turto registre.

Išvardinti pakeitimai atsispindi parengtame ir teikiamame tvirtinti Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos apraše.

**3. Kokių rezultatų laukiama.**

Atsisakius apribojimų, kai prašymus dėl būsto nuomos ar išperkamosios būsto nuomos mokesčių dalies kompensacijų mokėjimo asmenys ir šeimos galėjo teikti tik gavę Savivaldybės administracijos pasiūlymą ir turėjo 3 mėnesius reikalaujamiems dokumentams pateikti, o nepateikę per nurodytą laikotarpį einamaisiais metais šia parama pasinaudoti nebegalėjo, būsto nuomos ar išperkamosios būsto nuomos mokesčio dalies kompensacijomis galės pasinaudoti daugiau asmenų ir šeimų. Tai svari parama laukiantiems socialinio būsto nuomos eilėje ir gyvenantiems išsinuomotuose iš privačių fizinių ar juridinių asmenų (išskyrus savivaldybės) butus.Būsto nuomos mokesčio dalies kompensacijomisgalės pasinaudoti asmenys ir šeimos, kurių gaunamos didesnės pajamos teisės į socialinio būsto nuomą nesuteikia, bet yra per mažos valstybės iš dalies kompensuojamam kreditui gauti.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia. Būsto nuomos ar išperkamosios būsto nuomos mokesčio dalies kompensacijų mokėjimas finansuojamas iš Valstybės biudžeto.

**7. Galimos teigiamos ar neigiamos sprendimo priėmimo pasekmės.**

Nėra.

Socialinio būsto skyriaus vedėja Danguolė Netikšienė